ועדת הכלכלה, כנסת 15, פרוטוקול מספר 514, 2002-09-02 09:15

חברי הוועדה: נחום לנגנטל יורי שטרן

מוזמנים: שוקי שדה מנהל אגף רישוי, משרד התחבורה יצחק אשל מנהל הרשות הלאומית לבטיחות בדרכים חוה ראובני,עו"ד ס' יועמ"ש, משרד התחבורה רחל גוטליב,עו"ד סגנית יועצת משפטית, המשרד לביטחון פנים סנ"צ אירית מור ראש מדור תביעות באגף תאונות דרכים רפ"ק דורית פורר קצינת מדור תביעות, המשרד לביטחון פנים אבי גולן יו"ר ארגון מורי הנהיגה רני רנקין ארגון מורי הנהיגה פרופ' ברוך פולק אנשים באדום שלומית זלברגר אנשים באדום עמוס פליסיטי אנשים באדום מרטין פדר מתונה אורי ליברמן יו"ר מועצת התלמידים והנוער מחוז מרכז ד"ר משה בקר

מנהלת הוועדה: הצעת חוק לתיקון פקודת התעבורה (רשיון מדורג), התשס"ב-2002.

אברהם פורז: לאור גל התאונות שהיה לאחרונה, התבקשתי על ידי חבר הכנסת לנגנטל להעמיד בדחיפות על סדר יומה של הוועדה את הצעת החוק בעניין רשיון הנהיגה המדורג.

נחום לנגנטל: אדוני היושב-ראש, אני מודה לך על שנאותת לעשות את הישיבה בלוח הזמנים הצפוף של הפגרה.

נחום לנגנטל: המעניין הוא שכל פעם שמתכנסת ועדה מוועדותיה של הכנסת, באותו בוקר אני מתבשר בעיתונים שהדבר שהולכים לדון בו עומד להיכנס לתקנות.

נחום לנגנטל: נמצאים פה איתנו אנשים שאיבדו את יקיריהם בתאונות דרכים ושפעילים באירגון מתונה ובאירגון אנשים באדום.

נחום לנגנטל: הם אלה שהסבו את תשומת ליבי לנושא רשיון הנהיגה המדורג.

נחום לנגנטל: הם עודדו אותנו להגיש את ההצעה.

נחום לנגנטל: יושב פה גם ד"ר משה בקר, שחלק גדול מאוד מרשיון הנהיגה המדורג הוא על סמך הדוח שהוא הגיש לפני כ-4 או 5 שנים.

נחום לנגנטל: הדוח, שידוע כדוח בקר, אמר לתת את רשיון הנהיגה בצורה יותר מפורדת, באופן יותר הדרגתי, על-מנת להכשיר את הנהגים להיות נהגים טובים יותר, עם תרבות נהיגה טובה יותר.

נחום לנגנטל: ישבתי השבוע עם סמנכ"ל בכיר במשרד התחבורה לענייני תנועה צבי יוזנט, ועם ראש אגף הרישוי שוקי שדה.

נחום לנגנטל: ניסינו להגיע להבנות בנוגע להצעת החוק.

נחום לנגנטל: הצעת החוק מדברת על לעשות את רשיון הנהיגה באופן מדורג.

נחום לנגנטל: הצעת החוק מאפשרת לנער או לנערה ללמוד נהיגה מגיל 16, כאשר מגיל 16 וחצי הם יכולים לעבור את מבחן הנהיגה ומגיל 17 הם יכולים להתחיל לנהוג.

נחום לנגנטל: אם הם מתחילים לנהוג בגיל 17 הם צריכים לנסוע 6 חודשים עם נהג מלווה.

אברהם פורז: בגיל 17 אפשר לקבל רשיון?

צבי יוזנט: זה גם היום.

משה בקר: לא קוראים לזה רשיון אלא היתר נהיגה.

צבי יוזנט: השם לא חשוב.

נחום לנגנטל: זה יהיה רשיון בצבע שונה.

אברהם פורז: היה וקיבל היתר נהיגה בגיל 17, במשך כמה זמן הוא צריך נהג מלווה?

אברהם פורז: היום זה חודשיים.

נחום לנגנטל: אנחנו הורדנו את הגיל בחצי שנה.

נחום לנגנטל: היתה על זה ביקורת קשה מאוד.

נחום לנגנטל: אם אתה נותן רשיון לצעיר לפני גיוס הוא לא צובר נסיון בנהיגה, כי כאשר הוא מגיע פעם בחודש הביתה לסוף שבוע יוצא שזה הפעם הראשונה, השנייה או השלישית שהוא נוהג.

נחום לנגנטל: באנו ואמרנו להוריד חצי שנה, בתנאי שבחצי השנה הזאת יש לו נהג מלווה.

נחום לנגנטל: מה קרה?

נחום לנגנטל: צמצמו את התקופה שהוא חייב נהג מלווה לחודשיים.

נחום לנגנטל: נוצר מצב שאנשים בגיל יותר צעיר נהגו ללא נהג מלווה.

אברהם פורז: האם מי שמקבל היום רשיון בגיל 17 צריך נהג מלווה למשך חודשיים?

נחום לנגנטל: כן.

אברהם פורז: היתה תקופה של ילד ובגיר.

אברהם פורז: זה השתנה?

צבי יוזנט: זה היה לזמן מוגבל.

צבי יוזנט: חודשיים על דעת כל הגורמים זה לא טוב.

נחום לנגנטל: מה שקורה בחודשיים הוא שאותו נהג צעיר לא נוהג.

נחום לנגנטל: חודשיים הוא יכול להתאפק.

נחום לנגנטל: שישה חודשים.

נחום לנגנטל: .

אברהם פורז: אני ליוויתי את הילדים שלי בלי חובה סטטוטורית.

אברהם פורז: כל מי שאני מכיר בסביבה שלי רוצה לנסוע עם הילד שלו.

נחום לנגנטל: קיבלתי עשרות מכתבים מהורים שאמרו שהם לא עומדים מול הלחץ שמפעילים עליהם הילדים שלהם.

נחום לנגנטל: זאת הסיבה שאנחנו רוצים לעשות את החובה הסטטוטורית.

נחום לנגנטל: אגב, אני מקבל הרבה מאוד מכתבים מאנשים שאומרים שההורים שלהם שהם מעל לגיל 80 עושים הרבה מאוד תאונות.

נחום לנגנטל: הם פונים אלינו כדי שנעשה משהו סטטוטורי בעניין.

נחום לנגנטל: אני לא מדבר על האדם ששכב כצמח בבית חולים וקיבל רשיון נהיגה כי לרופא המשפחה לא היה נעים.

נחום לנגנטל: .

אברהם פורז: חבר הכנסת לנגנטל, מאחר שאתה פעיל בעניין הזה, תציע שמגיל מסויים תיערך כל כמה שנים איזו שהיא בדיקה.

צבי יוזנט: מגיל 65 האדם צריך לעבור בדיקה רפואית כל שנתיים.

אברהם פורז: בדיקה רפואית זה לא מספיק, אתה צריך לנהוג איתו.

צבי יוזנט: אין את זה באף מקום בעולם.

נחום לנגנטל: הבעיה היא לא בשנתיים, אלא בכך שלרופא המשפחה אין אומץ לכתוב שהאדם לא כשיר.

אברהם פורז: רופא המשפחה נותן אישור לכולם.

אברהם פורז: מה יגיד הרופא?

אברהם פורז: שאתה לא כשיר?

אברהם פורז: מר יוזנט, מגיל מסויים צריך לקחת את האדם כל שנתיים, שלוש לסיבוב.

צבי יוזנט: אין דבר כזה בעולם.

אברהם פורז: ואם הוא לא שולט בהגה?

צבי יוזנט: אלה לא עושים את התאונות.

צבי יוזנט: הנהגים המבוגרים מעורבים הכי פחות.

יורי שטרן: אנחנו לא היחידים בעולם שיש לנו נהגים צעירים ונהגים מבוגרים, אבל אנחנו אלופי העולם בתדירות הזאת של תאונות הדרכים.

אברהם פורז: כי הכבישים כאן מאוד צפופים.

יורי שטרן: אני רוצה לשמוע איך מתמודדים עם זה במדינות אחרות.

נחום לנגנטל: בגיל 16 וחצי אפשר להתחיל ללמוד נהיגה ובגיל 17 אפשר לעבור טסט מבחינה מעשית.

נחום לנגנטל: מי שעבר בגיל 17 את הטסט מקבל נהג מלווה למשך 6 חודשים, ומי שעבר בגיל 17 וחצי מקבל 3 חודשים נהג מלווה.

אברהם פורז: נהג מלווה למשך חודשיים יש לכולם, נכון?

צבי יוזנט: כן.

נחום לנגנטל: אחרי שהוא גומר את תקופת הליווי יש לו תקופה שבה הוא יכול להסיע רק נוסע אחד.

אברהם פורז: לאיזו תקופה?

נחום לנגנטל: אני אמרתי חצי שנה.

נחום לנגנטל: משרד התחבורה, לפי מה שקראתי בעיתון, רוצה שנה.

נחום לנגנטל: זה קיים בעוד מדינות.

נחום לנגנטל: האיסור הזה בא בגלל מצבים שבהם 5 צעירים נכנסים לרכב ומפעילים לחץ על הנהג.

נחום לנגנטל: האיסור הזה הוא גם כדי למזער את הנזק כשקורת תאונה.

לאה ורון: מה קורה לגבי הנהג הנוסף לאנשים בני 50?

נחום לנגנטל: על כל נהג חדש חלה החובה של נהג מלווה למשך 3 חודשים.

נחום לנגנטל: צריך להחליט אם אדם בגיל 50 יכול להסיע רק אחד.

צבי יוזנט: 99% זה נהגים צעירים.

נחום לנגנטל: כשאותו נהג גומר את התקופה שבה הוא יכול להסיע רק אחד, הוא צריך לעבור מגרש הדרכה.

אברהם פורז: הצעיר?

נחום לנגנטל: כל נהג חדש בישראל יצטרך לעבור מגרש הדרכה.

נחום לנגנטל: במגרש ההדרכה לומדים את היציאה ממצבי סכנה: החלקה, עליה משולי הדרך, נהיגה בערפול.

אברהם פורז: מתי זה יהיה?

צבי יוזנט: חצי שנה אחרי שהוא נוהג לבד.

חוה ראובני: התקנות על כך מונחות על שולחן הוועדה הזאת משבוע שעבר.

לאה ורון: לא קיבלנו.

חוה ראובני: ב-22 באוגוסט יצאו התקנות.

נחום לנגנטל: אנחנו מציעים תקופה יותר ארוכה עד לתחולה של החוק.

נחום לנגנטל: מינהל מקרקעי ישראל עובדים מזה 5 שנים לאיתורי קרקעות בעניין הזה.

נחום לנגנטל: בשבוע שעבר הגיעו לאיתורים.

צבי יוזנט: 200 איתורים.

לאה ורון: כמה זמן זה מגרש הדרכה?

צבי יוזנט: יום.

אברהם פורז: רק שלא יהיה עומס.

צבי יוזנט: יש 100 אלף נהגים חדשים ו-6 מגרשים.

צבי יוזנט: בכל מגרש יהיו 20 אלף לשנה.

צבי יוזנט: בדקנו את זה.

אברהם פורז: אסור שיהיה פקק.

צבי יוזנט: לא יהיה פקק.

נחום לנגנטל: המטרה היא להכין את האדם לנהיגה נכונה יותר.

נחום לנגנטל: אם באחד מן השלבים הוא עובר אחת מן העבירות המנויות בתוספת 3 לפקודה, או עבירות מסויימות שהן בחלק מהתוספת הרביעית לפקודה, הוא יצטרך להתחיל מהתחלה את כל התהליך.

לאה ורון: אולי תאמר מה הן העבירות שמצויינות בתוספת השלישית או הרביעית לפקודה.

נחום לנגנטל: אם הוא עובר באור אדום, לא עוצר בתמרור עצור, שיכור, מסומם.

לאה ורון: צריך לעשות רשימה מפורטת של העבירות.

לאה ורון: צריך להגיש את זה לוועדה.

חווה ראובני: היום מחזירים אותו לנהג חדש, לא לחובה של מלווה.

רחל גוטליב: מה המשמעות של זה?

חווה ראובני: האם כשמחזירים אותו להתחלת התור זה רק לנהג חדש או גם לחובת מלווה ומגרש הדרכה?

נחום לנגנטל: אני אומר שצריך להחזיר אותו לכל הדברים.

צבי יוזנט: מגרש הדרכה מיותר.

נחום לנגנטל: את סעיף 1(3) צריך למחוק.

חווה ראובני: הוא ממילא לא קיים.

נחום לנגנטל: נשאר נושא אחד שלא דיברנו עליו כי אין עליו כל כך הסכמה, וזה הנושא של נהיגה בלילה.

נחום לנגנטל: במדינות שבהן הפרוצדורה הזאת נעשתה, נאסרה הנהיגה בלילה באותה תקופה לנהג החדש.

נחום לנגנטל: אומרים שהוא לא ינהג כי זה זמן בעייתי.

נחום לנגנטל: היתה לנו התנסות לא טובה בעניין הזה.

נחום לנגנטל: עשינו בזמנו איסור של נהיגה משעה 1:00 עד 5:00 בבוקר.

נחום לנגנטל: מה שקרה הוא שהפאבים התחילו להיפתח ב1:00 בלילה, וב5:00 הצעירים היו עושים את התאונות.

נחום לנגנטל: שר התחבורה אמר ביום חמישי שהוא רוצה לפתוח את הדבר הזה גם ללילה.

צבי יוזנט: הוא ירד מזה.

נחום לנגנטל: אמרתי לו שאם הוא בעד אז זה חייב להיות מ23:00 בלילה עד 6:00 בבוקר.

נחום לנגנטל: אז אני יודע שהוא לא יכול לנסוע לפאב.

אברהם פורז: בואו נחזור חזרה ונבין את ההצעה.

אברהם פורז: ניתן להתחיל ללמוד מגיל 16 וחצי.

אברהם פורז: .

צבי יוזנט: בגיל 17 הוא יכול ללכת למבחן המעשי.

צבי יוזנט: אם הוא עובר את המבחן המעשי הוא מקבל חונכות של 6 חודשים.

אברהם פורז: והוא לא יכול להסיע יותר מנוסע אחד.

צבי יוזנט: הוא יכול להסיע את המלווה ועוד נוסע אחד.

צבי יוזנט: מהיום שהוא גומר את החונכות הוא יכול להסיע נוסע אחד בלבד למשך שנה או חצי שנה.

צבי יוזנט: התקופה הזאת היא תקופה של רשיון זמני שיסומן בצבע בשונה.

צבי יוזנט: אחרי התקופה הזאת הוא יצטרך לעבור מגרש הדרכה.

אברהם פורז: אתם מאורגנים לזה?

צבי יוזנט: נקבע לוח זמנים.

אברהם פורז: מבחינת הניסוח אנחנו נכתוב שאם הוא לא יתייצב למגרש הדרכה הוא יאבד את הרשיון.

יצחק אשל: בלי מגרש הדרכה הוא לא מקבל רשיון קבוע.

אברהם פורז: אני לא רוצה שיהיה מצב שהרשיון יתבטל בלי שיהיה לו תור למגרש הדרכה.

אברהם פורז: אסור שיהיה מצב שהוא יאבד את רשיונו שלא באשמתו.

צבי יוזנט: הרשיון הזמני הוא למשך שנתיים.

צבי יוזנט: יש לו שנה וחצי לעבור את מגרש ההדרכה.

צבי יוזנט: בזמנו החופשי הוא ילך.

אברהם פורז: אני רק מציע, מר יוזנט, שאתם באמצעות המערכת הממוחשבת תודיעו מראש, כדי שלא יהיה מצב שהוא יתעורר ביום האחרון ויגיד שהוא לא ידע.

צבי יוזנט: ודאי.

צבי יוזנט: יהיה לו את רשימת המגרשים.

אברהם פורז: אתה מציע שנהג חדש בכל גיל שהוא יצטרך נהג מלווה למשך 3 חודשים?

צבי יוזנט: זו הצעה של נחום, לא שלנו.

חווה ראובני: הצעת השר היא ל-6 חודשים.

אברהם פורז: כרגע זה חודשיים.

אברהם פורז: מה, אתם רוצים שאדם מבוגר בגיל שלושים ומשהו.

אברהם פורז: .

חווה ראובני: בשבוע שעבר הופץ תזכיר חוק שבו מוצע להאריך לכולם, בלי הבדל גיל מלווה ל-6 חודשים.

אברהם פורז: אני מתנגד לזה, כי יש אנשים שאין להם מלווה.

אברהם פורז: ילד יכול להיות מלווה על ידי אביו, אבל הסיכוי של עולה חדש שמגיע מחו"ל שיהיה לו מלווה.

אברהם פורז: .

שוקי שדה: זה לא חייב להיות אבא, זה יכול להיות.

שוקי שדה: .

אברהם פורז: איפה תמצא?

אברהם פורז: אצל הצעירים זו לא כל כך בעיה של מיומנות אלא של טמפרמנט, הם לוקחים סיכונים גם בדברים אחרים.

אברהם פורז: לא דין נהג חדש מבוגר כדין נהג חדש צעיר.

אברהם פורז: לפי דעתי אחרי גיל 23 הוא צריך תקופת ליווי קצרה.

אברהם פורז: אם אין לו מלווה אז הוא ישים את הרשיון בבויידם לחודשיים.

יצחק אשל: לפני 20 שנה יכולת לראות אנשים בני 40, 45 הולכים לתאוריה וטסט.

יצחק אשל: אתה לא רואה היום אנשים בגילאים האלה הולכים לתאוריה וטסט.

אברהם פורז: אז תניח לאלה שכן ניגשים לטסט בגילאים האלה.

יצחק אשל: אנחנו נמצא לזה פתרון.

צבי יוזנט: אם הנהג עושה עבירה מהתוספת השלישית או הרביעית בתקופה של הרשיון הזמני, הוא יישלח לתאוריה או לטסט.

אתי בנדלר: התעוררה השאלה לגבי האחריות המשפטית החלה על המלווה.

אתי בנדלר: לפני שמטילים בחקיקה את החובה הזאת, חברי הכנסת צריכים לדעת אם יש אחריות משפטית ומה היא האחריות המשפטית החלה עליו.

אברהם פורז: מר יוזנט, מה הכישורים של המלווה?

אברהם פורז: מי יכול להיות מלווה?

צבי יוזנט: יש הגדרה בתקנות.

משה בקר: המלווה הוא מי שבידו רשיון נהיגה בר-תוקף לאותו סוג רכב 5 שנים לפחות ומלאו לו 24 שנים.

אברהם פורז: אם יש מלווה מבוגר, אז לא איכפת שיש עוד נוסעים באוטו, נכון?

אברהם פורז: למה אני צריך כשיש מלווה להעיף את הנוסעים.

צבי יוזנט: עם מלווה הוא יכול לקחת עוד נוסע אחד.

אברהם פורז: למה?

אברהם פורז: מה מפריע לכם כשיוצאים בני המשפחה לטיול שהילד ינהג והאבא ישב לידו?

צבי יוזנט: אין לו נסיון.

אברהם פורז: אבל יש מלווה.

משה בקר: גיל 17 וחצי היה בעבר זמן קבלת רשיון נהיגה והתחלת נהיגה.

משה בקר: ההתייחסות לטסט בגיל 17 היא שאתה מקבל צ'ופר מהמדינה, כאשר הצ'ופר הוא שנותנים לך היתר לנהיגה עם מלווה.

משה בקר: אנחנו נותנים לצעיר הזדמנות בין גיל 17 ל17 וחצי להתנסות בנהיגה.

משה בקר: זה הסיפור של המלווה.

משה בקר: זאת הסיבה שלא צריך לקרוא לזה רשיון אלא היתר לנהיגה עם מלווה, שזה דבר שמקדים לעניין של הרשיון הזמני שאחרי גיל 17 וחצי.

משה בקר: נקודת המוצא בנושא של חונכות היתה בשני כיוונים.

משה בקר: אחד, לתת לצעיר להתנסות בנהיגה שהוא לא התנסה בה בזמן שיעורי הנהיגה.

משה בקר: אותה חצי שנה שהוא צריך מלווה היא כדי להתנסות בנהיגה עם איזו שהיא בקרה.

משה בקר: השאלה שנשאלת בעניין המלווה היא: מיהו המלווה ומה ההכשרה שלו.

משה בקר: הנקודה העיקרית בנושא הזה היא שלא רואים את המלווה כמורה נהיגה ב', מדובר בבן משפחה.

משה בקר: הדגש לגבי העניין של הגיל של המלווה הוא חשוב מאוד, כי אפשר לפטור מבוגרים שקיבלו את רשיון הנהיגה מהסיפור של ליווי.

משה בקר: המלווה הוא לא בחזקת מורה לנהיגה, הוא לא יכול למנוע תאונה אם הצעיר עושה איזו שהיא טעות.

צבי יוזנט: הוא המרסן.

משה בקר: עדיף שהוא ייסע עם הבן ויראה את ההתנהגות שלו, מאשר שיבואו ויודיעו לו שביום ראשון כשהוא חזר מהמילואים הוא עשה תאונה.

משה בקר: אני בא בטענות לממשלה על כך שאין חוברת הדרכה למלווה.

צבי יוזנט: אתה מתפרץ לדלת פתוחה.

צבי יוזנט: מכינים את זה.

משה בקר: צריך שיהיה כתוב שם מה התפקיד, מה היעדים, כדי שהמלווה ידע.

משה בקר: צריך ללוות את העניין הזה בקמפיין הדרכה בטלוויזיה.

משה בקר: מדובר על 100 אלף נהגים צעירים שעולים לכביש מידי שנה.

לאה ורון: האם מדובר ב-100 אלף נהגים צעירים או ב-100 אלף נהגים חדשים?

משה בקר: 110 אלף הם נהגים חדשים, כשמתוכם 100 אלף הם צעירים.

משה בקר: הדבר האחרון שאני רוצה לדבר עליו זה הנושא של תרגולת מצבי חוסר שליטה.

משה בקר: אחרי שאתה מתנסה בנהיגה אתה עושה משהו בנושא של מצבי חוסר שליטה.

משה בקר: הדגש הוא לא בזה שילמדו אותו איך לרדת לשוליים ולעלות, אלא להמחיש לו מה קורה כשאין לו שליטה ברכב.

צבי יוזנט: זה מה שמתוכנן.

אירית מור: הנושא של המלווה זה לא רק כותרת.

אירית מור: אם הוא יושב ומדבר בפלאפון תוך כדי נהיגה הוא לא מלווה והוא לא מפקח.

אברהם פורז: מה את רוצה שנעשה?

אירית מור: אני חושבת שצריך להוסיף מגבלות או כשירויות לאותו מלווה, כדי שידע שברגע שהוא יושב ברכב יש לו אחריות.

אירית מור: יש היום תיק נגד אם שישבה לצד בנה ושבנה פגע בהולך רגל.

אירית מור: אין ספק שאם האם היתה עירנית או מעירה אפשר היה למנוע את זה.

אתי בנדלר: גברת מור, הגשתם כתב אישום נגד האם?

אירית מור: יש כתב אישום נגד המלווה שהפרקליטות הגישה.

אברהם פורז: אגב, אני חושב שזה רע מאוד להגיש כתבי אישום נגד המלווה, כי זה יגרום למצב שאף אחד לא ירצה להיות מלווה.

נחום לנגנטל: אני מבקש שהנושא של החבות על המלווה לא יהיה בחוק שלי.

אירית מור: חשוב שאותו מלווה שיושב יהיה ערני, לא יהיה שיכור.

אירית מור: כל ההגבלות האלה לא כתובות בחוק.

אברהם פורז: בתאוריה זה נכון.

אירית מור: צריך שיהיה כתוב שהמלווה ישב במושב הקדמי.

חווה ראובני: כתוב שהוא ישב במושב שלצידו של הנהג.

משה בקר: אני מציע שכשיקבל הנהג החדש את היתר הנהיגה עם המלווה, הוא יקבל גם טופס שיהיה כתוב בו שהוא מאשר את ביצוע הקילומטרים.

משה בקר: .

צבי יוזנט: מי יבדוק את זה?

משה בקר: יש פה אחריות בלי שום ביקורת.

נחום לנגנטל: אני לא רוצה את זה בהצעה שלי.

אברהם פורז: אנחנו נמצאים לקראת הקריאה הראשונה.

אברהם פורז: אם זה יעבור קריאה ראשונה בכנסת נחזור לפה ונקיים דיון באריכות.

אברהם פורז: אני מבקש מגברתי היועצת המשפטית להכין הצעת חוק לקריאה ראשונה, כשהפרמטרים שלה הם אלה: תחילת גיל לימוד הנהיגה הוא 16 וחצי.

אברהם פורז: בגיל 17 מקבלים את המסמך שנקרא רשיון נהיגה על תנאי.

אברהם פורז: במחצית השנה הראשונה לנהיגת הנהג הצעיר, שגילו הוא בין 17 ל-18, הוא חייב בכל נסיעה נהג מלווה.

אברהם פורז: אם יש מלווה הוא יכול להסיע נוסעים נוספים.

צבי יוזנט: נוסע אחד.

אברהם פורז: למה?

צבי יוזנט: אנחנו לא רוצים את הלחץ.

אברהם פורז: אבל אם יש מלווה?

אתי בנדלר: כל עוד יש מלווה היושב הראש לא רוצה להטיל מגבלה על מספר הנוסעים.

נחום לנגנטל: אני רוצה לתמוך בהצעתו של פורז.

נחום לנגנטל: אני מבקש שייאמר בהצעה שלי שאם יש נהג מלווה אז כל המשפחה יכולה להיות מאחורה.

נחום לנגנטל: אני רוצה שבנסיעות משפחתיות הילד יצבור ניסיון.

רחל גוטליב: זה לא בר אכיפה.

רחל גוטליב: מה, יתחילו לבדוק אם זה אח שלו או חבר שלו?

אברהם פורז: הנהג המלווה חייב להיות מבוגר, שזה מעל גיל 24.

אברהם פורז: אחרי החצי שנה של הנהג המלווה צריכה להיות תקופה של שנה שהוא יכול להסיע נוסע אחד בלבד.

אברהם פורז: בנוסף לזה יש לו חובה מיום קבלת הרשיון ועד תום השנתיים לעבור את מגרש ההדרכה.

צבי יוזנט: מגמר הליווי.

אברהם פורז: מגמר תקופת הליווי עד שנתיים הוא חייב לעבור מגרש הדרכה.

צבי יוזנט: כפי שהשר יקבע בתקנות.

אברהם פורז: זה חל רק לגבי נהגים צעירים.

אברהם פורז: נהג שגילו מעל 30 זקוק למלווה ל-3 חודשים.

אברהם פורז: אני גם לא מגביל את מי שמעל גיל 30 במספר הנוסעים.

אתי בנדלר: אדוני היושב-ראש, אתה הגבלת את זה קודם לגילאים שבין 17 ל18.

אתי בנדלר: אני רוצה לוודא שמדובר מגיל 17 עד 30 לגבי מלווה לחצי שנה, ומגיל 30 צריך נהג מלווה למשך 3 חודשים.

אברהם פורז: כן.

אתי בנדלר: מגיל 17-30 יש הגבלה של מספר הנוסעים ומגיל 30 אין הגבלה.

אברהם פורז: נכון.

משה בקר: גיל 30 זה יותר מידי.

אברהם פורז: מספיק גיל 25.

אברהם פורז: האם יש עלות תקציבית לחוק הזה?

לאה ורון: האוצר יודיע את עמדתו בכתב תוך יום או יומיים.

אברהם פורז: לדעת המציע אין שום עלות תקציבית.

אתי בנדלר: אני רוצה לוודא שהממשלה תומכת בהצעה, כדי שלא יסתבר שזאת הצעת חוק תקציבית.

יצחק אשל: שר התחבורה תומך בעיקרון הבסיסי.

אתי בנדלר: זה או שהממשלה תומכת ואז זו לא הצעת חוק תקציבית, או שהממשלה לא תומכת ואז אני צריכה לקיים דיון מיוחד בשאלה אם.

אתי בנדלר: .

חווה ראובני: יש החלטת ממשלה נגד לפי ההצעה המקורית.

חווה ראובני: ההצעה שהועלתה כאן היום היא הצעה שונה מזו שהובאה בפני ועדת שרים לחקיקה.

חווה ראובני: אני אצטרך להחזיר את ההצעה הזאת לוועדת שרים.

אברהם פורז: מה העלות?

אברהם פורז: 3 מיליון שקל?

אתי בנדלר: 5 מיליון.

אברהם פורז: אני קובע שזה עולה פחות.

אברהם פורז: אני לא רוצה את הסכמת הממשלה.

אברהם פורז: זאת הצעה תקציבית.

אברהם פורז: להערכת המציע העלות היא 0.

אברהם פורז: אם האוצר רוצה להביא הערכה אחרת, בבקשה.

אברהם פורז: אם זה עד 5 מיליון אין לנו בעיה, אבל אם יסתבר שהאוצר מביא הערכה שהיא מעל 5 מיליון נצטרך לקיים דיון בשאלה התקציבית.

צבי יוזנט: זה לא יהיה.

אתי בנדלר: תוך כמה זמן אתה דורש את תשובת האוצר?

אברהם פורז: 10 ימים מהיום.

אברהם פורז: אנחנו מאשרים את ההצעה לקריאה ראשונה.

אברהם פורז: תודה רבה.